Den 23. oktober 2015 blev Dansk Folkeparti i Københavns Byret dømt til at betale en tortgodtgørelse på 10.000 kr. til 15 nye danskere, som har følt sig misbrugt af Dansk Folkeparti i en annonce, hvor deres navne figurerede.

Kravet mod Dansk Folkeparti er ikke forældet

Modkraft skrev efter dommen, at kravet om erstatning mod Dansk Folkeparti kan løbe op i knap 7 millioner kroner, hvis alle 685 krænkede nye danskere vælger at søge erstatning. Dog kun hvis kravet om erstatning ikke er forældet.

Læs artiklen »Dom i injuriesag kan koste Dansk Folkeparti op mod syv millioner kroner«

Forældelsesreglerne for erstatning blev 1. januar 2008 ændret, så forældelsen blev nedsat fra 5 år til 3 år. Dansk Folkepartis sidste annonce var den 30. maj 2013. Det betyder, at de forurettede fortsat, og helt frem til maj 2016, kan gøre deres krav gældende over for Dansk Folkeparti, hvis også de ønsker en tortgodtgørelse på 10.000 kroner.

Dansk Folkeparti havde i en annonce - der bl.a. blev bragt i Ekstra Bladet, Jyllands-Posten og Kristeligt Dagblad den 29. og 30. maj 2013 - bragt navnene på 685 ansøgere om dansk statsborgerskab, og bl.a. skrevet: »Én på listen er til fare for Danmarks sikkerhed« og »…den potentielle terrorist….blandt de knap 700«.

15 ud af 685 fik erstatning

Københavns Byret medgav i dommen, at annoncen var æreskrænkende for de 685 personer, der var omtalt i annoncen. Da kun 15 af de 685 personer havde anlagt sag mod Dansk Folkeparti, var det kun de 15, der hver fik tilkendt en tortgodtgørelse på 10.000 kroner.

Ud over de 150.000 i samlet godtgørelse, blev Dansk Folkeparti dømt 10 dagbøder på hver 1.000 kroner, samt til at afholde omkostningerne til offentliggørelse af dommen med et skønsmæssigt beløb på 30.000 kroner. Endeligt blev Dansk Folkeparti dømt til at betale sagens omkostninger.

Dansk Folkeparti har valgt at anke afgørelsen.

Nye krav om erstatning

Advokat Poul Hauch Fenger, der har ført sagen i Københavns Byret, oplyser, at han næsten dagligt får nye henvendelser fra folk, der er omtalt i annoncen.

- Jeg er i løbende dialog med personerne, men nu vil vi afvente udfaldet fra Østre Landsret. På samme tid er Dansk Folkeparti naturligvis varslet om de yderligere henvendelser, siger han til Modkraft.